Ivica Todorić pristao je odstupiti s čela Agrokora, donosi na naslovnici današnje izdanje Večernjeg lista. Pišu kako su pregovore s dobavljačima preuzele banke, s kojima je Todorić postigao dogovor o daljnjem poslovanju Agrokora.

Riječ je o takozvanom standstill aranžmanu, tijekom kojeg Agrokor ne bi morao plaćati kamate, a novac bi se iskoristio za hitno rješavanje likvidnosti i namirivanje dobavljača. N1 televizija javlja kako bi kompletna Uprava Agrokora trebala biti smijenjena u ponedjeljak. “U novoj neće biti nijednog Hrvata”, kažu njihove informacije.

Kasnovečernji dogovor o standstillu

Rusi su, prema pisanju Večernjeg, pripremili aranžman koji je Todorić spreman potpisati. “Todorići su im navodno prepustili uzde i neće se više opirati promjenama unutar Agrokora”, piše današnji Večernji list. Dogovor je navodno postignut sinoć oko 20.30, a finalna etapa pregovora počela je u 16 sati.

Potpredsjednik ruske banke VTB koja je velik kreditor Agrokora, Juri Solovjev u srijedu je optužio Agrokor kako su lažirali financijske knjige. No, ruska je banka kasnije ublažila njegovu izjavu. Kazali su kako se gospodin Solovjev zabunio ili krivo izrazio prilikom prilikom svog jučerašnjeg istupa te da je u izvještajima samo bilo nepravilnosti, ali ne i falsificiranja.

Slovenske informacije o blokiranom računu

Respektabilni slovenski medij, Finance, sinoć je objavio kratku vijest o Agrokoru. U tekstu naslovljenom “Agrokor i Konzum s blokiranim računima, Mercator likvidan” citiraju jednog od Agrokorovih dobavljača s kojim su razgovarali. Prema njegovim riječim, Konzum ima blokiran račun, ali naglašava da je likvidnost Merkatora dobra. No N1 danas doznaje iz Fine da Agrokor, Konzum, Tisak, Jamnica, Ledo, Zvijezda nisu blokirani, ali Belje jest. Međutim, nije još jasan podatak koliko je zadužnica aktivirano.

Agencija Moody’s u srijedu je ponovno srušila Agrokorov rejting, eksplicitno kazavši da se najveća hrvatska kompanija suočava s velikim problemima u održavanju likvidnosti. Nakon rušenja rejtinga, dio dobavljača na čelu s Orbicom Branka Roglića aktivirao je zadužnice kako bi naplatili potraživanja prema Agrokoru.